作者:高適
標題:漣上題樊氏水亭
內容:漣上非所趣，偶為世務牽。經時駐歸棹，日夕對平川。莫論行子愁，且得主人賢。亭上酒初熟，廚中魚每鮮。自說宦遊來，因之居住偏。煮鹽滄海曲，種稻長淮邊。四時常晏如，百口無饑年。菱芋藩籬下，漁樵耳目前。異縣少朋從，我行複迍邅。向不逢此君，孤舟已言旋。明日又分首，風濤還眇然。